પ. બંગાળના મુર્શિદાબામાં બસ કેનાલમાં ખાબકતા 36નાં મોત
નવગુજરાત સમય | Publish Date: Jan 29 2018 11:38PM
એજન્સી, બેહરામપુર:
-વહેલી સવારે બનેલી ઘટનામાં ડ્રાઈવરે બસ પર નિયંત્રણ ગુમાવ્યું
પશ્ચિમ બંગાળના મુર્શિદાબાદ જિલ્લામાં એક બસ પૂલ પરથી કેનાલમાં ખાબકતા ૩૬ લોકોનાં મોત થયા છે. મૃતકોમાં ૧૦ મહિલાનો સમાવેશ છે. રાજ્ય પરિવહનની બસ ઘોગરા કેનાલ પરના બ્રિજ પરથી પસાર થઈ રહી હતી ત્યારે આ ઘટના બની હતી.
રાજ્ય પરિવહન નિગમની બસ શિકરપુર(નાદિયા જિલ્લો)થી માલ્દા જઈ રહી હતી ત્યારે દૌલતાબાદ પોલીસ સ્ટેશન વિસ્તાર નજીક વહેલી સવારે છ વાગે આ ઘટના બની હતી. બસના ડ્રાઈવરે ઝોકું આવી જતા કે અન્ય કારણસર બસ પરનો કાબૂ ગુમાવી દેતા બસ કેનાલમાં ખાબકી હતી. જોતજોતામાં ૩૬ લાશ કેનાલમાંથી કાઢવામાં આવી હતી.
અકસ્માત પછી કેનાલમાંથી બસ શોધવામાં આઠ કલાકનો સમય લાગ્યો હતો. અકસ્માત બાદ ખાસ્સા સમય સુધી પોલીસ કે અન્ય કોઈ મદદે જ આવ્યું ન હતું, જેને કારણે સ્થાનિક લોકો રોષે ભરાયા હતા અને પોલીસનું વાહન સળગાવી દીધું હતું.